Det ble gjort endringer i kategorisystemet foran utdelingen, noe som førte til at antall prisklasser økte med fire i forhold til året før. Klassene «beste nyhets- eller aktualitetsprogram» og «beste event eller sportsprogram» erstattet klassen «beste nyhets-, sports- eller aktualitetsprogram», klassene «beste production design/scenografi» og «beste lysdesign» erstattet klassen «beste lysdesign/scenografi/produksjonsdesign», klassene «beste grafisk design» og «beste VFX» erstattet klassen «beste grafisk design/VFX», i tillegg ble det innført en klasse for beste rekvisitt. Det ble igjen delt ut priser i tre av prisklassene som ikke ble delt ut året før på grunn av koronaviruspandemien: publikumsprisen, årets innovasjon og æresfagprisen som det ble delt ut to av. Det ble imidlertid heller ikke dette året delt ut noen hederspris. Totalt ble det delt ut 44 priser.